Biserica Ortodoxă Română (BOR) a primit amenințări din Rusia. Propaganda Kremlinului a ieșit la atac
- Nicolae Comănescu
- 13 martie 2024, 14:37
Biserica Ortodoxă Română (BOR) este amenințată de Sinodul Bisericii Ortodoxe Ruse (BORu). Care susține războiul declanșat de Vladimir Putin împotriva Ucrainei. Mai mulți preoți din Republica Moldova au decis să adere la Mitropolia Basarabiei, iar asta a deranjat partea rusească. În plus, a fost creată Biserica Ortodoxă Română în Ucraina, un alt spin în coasta organului de propagandă al Kremlinului.
Membrii Sfântului Sinod al Bisericii Ortodoxe Ruse au anunțat că hotărârile Sinodului Bisericii Ortodoxe Române sunt în contradicție directă cu canoanele sacre, în special 11, 12, 31 și 32 ale Sfinților Apostoli. De asemenea, au fost încălcate două canoane ale Sinodului al II-lea Ecumenic și opt canoane ale Sinodului III Ecumenic, 13 reguli ale Sinodului IV Ecumenic etc.
BOR, amenințări din Rusia
După ce și-a exprimat dezacordul față de aceste rezoluții, Sinodul Bisericii Ortodoxe Ruse a avertizat că, dacă acestea vor fi puse în aplicare în continuare, consecințe grave sunt inevitabile atât pentru relațiile bilaterale ale Bisericii Ruse și Române, cât și pentru unitatea Bisericii Ortodoxe în ansamblu.
"Clerul ortodox român reîntors la Mitropolia Basarabiei", chestiuni menționate în hotărârea Sinodului Bisericii Ortodoxe Române, nu a aparținut niciodată, de fapt, Patriarhiei Române. Au primit ordine sfinte de la Biserica Ortodoxă Rusă și au suferit pedepse pentru încălcarea jurământului de preot și a altor infracțiuni canonice, și deloc "din cauza apartenenței la Biserica Ortodoxă Română", căreia nu pot face parte din lipsa unei scrisori de eliberare", se spune în decizia Sinodului BORu.
Măsuri extrem de importante luate de Biserica Ortodoxă Română
Săptămâna trecută, Biserica Ortodoxă Română a anunțat măsuri fundamentale, pentru a proteja statutul canonic al credincioșilor și clerului din R. Moldova și a transmis că presiunile bisericii rusești la adresa clericilor care trec la Mitropolia Basarabiei sunt lovite de nulitate.
Potrivit decizii aprobate de către Sfântul Sinod al Bisericii Ortodoxe Române, prezidat la București de Preafericitul Părinte Patriarh Daniel, cu participarea celor trei ierarhi ai Mitropoliei Basarabiei, ÎPS Petru, PS Antonie și PS Veniamin, "toți clericii ortodocși români și păstoriții lor din R. Moldova care revin în Mitropolia Basarabiei sunt clerici canonici și credincioși binecuvântați, iar orice sancțiune disciplinară îndreptată împotriva lor pe motivul apartenenței lor la Biserica Ortodoxă Română este considerată nulă și neavenită, potrivit hotărârii sinodale nr. 8090 din 19 decembrie 1992", după cum notează ziarulnational.md.